La man oriental d'o Forato la constituye lo paco d'a Sierra Perezosa, coneixita per el Tozal de Pegueras (2.045 m) que ne ye la punta prencipal. Sierra Perezosa ye un contino con la dita Sierra del·la Fita que tiene-i' lo més alto puntal eno Maristás (2.430 m) ("Puntas de l'Orbar" ta'rs vecins d'a man chistabina). Cal decir que es belsetans en dicen siempre sierras d'es garrotz e garras d'as rallas montanyesas; ansín se-bi troban "sierras" como la Sierra d'el Marqués, la sierra d'a Fita u la sierra Ferriz que no están si que ixas baixaderas d'altros tozals més grans (punta Fubillons (2.437 m), El Maristás (2430m) e la Punta Fuesa (2.858 m, amanata d'Ordiceto) respectivament). Ye l'entremont d'ixas tucas el que bi forma las mugas d'entre Bielsa e lo vecín municipio de Chistén, con a valle de Chistau ena suya man, con lo solo pas d'a collata d'a Cruz de Guardia que tiene el cubil·lar d'a Bergüesera allá mesmo.